SK Úradný vestník Európskej únie C 99/24

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 99/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„OECHER PUTTES“/„AACHENER PUTTES“

EÚ č.: DE-PGI-0005-0946-2.2.2012

CHOP ( ) CHZO ( X )

1. Názov(-vy):

„Oecher Puttes“/„Aachener Puttes“

2. Členský štát alebo tretia krajina

Nemecko

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

„Oecher Puttes“ je nárečový variant názvu „Aachener Puttes“. V tomto jednotnom dokumente sa pri používaní jedného názvu odkazuje aj na druhý variant.

Na výrobu tohto výrobku sa používajú tieto zložky: koža z bravčovej hlavy, bravčová slanina, bravčové mäso, bravčová koža, krv, dusitanová nakladacia soľ, dusená cibuľa, zmes korenia (najmä čierne korenie, majorán, tymian, klinčeky a muškátový orech). Majorán je povinná prísada.

„Oecher Puttes“ je krvavnicová špecialita svojrázneho domáckeho charakteru s pikantnou chuťou, ktorá sa predáva čerstvá, v konzerve alebo údená. Niektoré variácie „Oecher Puttes“ sú údené.

Táto špeciálna krvavnica sa pripravuje tak, že mäso (bravčová slanina bez kože, koža z bravčovej hlavy, kože a chudé mäso) sa najprv predvarí v horúcej vode. Krv sa zahreje na 45 °C a potom sa zmieša s ostatnými prísadami. Kože sa potom nasekajú a zmiešajú s krvou a koža z bravčovej hlavy sa naseká spolu s chudým mäsom. Následne sa pridá dusená cibuľa spolu s dusitanovou nakladacou soľou, koreniami a trochou vývaru, v ktorom sa varilo mäso, a táto zmes sa nadrobno rozseká. Po pridaní bravčovej slaniny nakrájanej na kocky sa krvavnicová hmota natlačí do prírodných čriev, napríklad do hovädzích tenkých čriev, bravčových čriev alebo bravčových slepých čriev, prípadne do sterilných obalov alebo sa naplní do sklenených pohárov či plechových konzerv. V závislosti od konkrétnych požiadaviek na trvanlivosť sa výrobky následne dusia vo vodnom kúpeli pri teplote 78 °C tak dlho, ako si to vyžaduje ich veľkosť, alebo sa zahrievajú v tlakových hrncoch, aby sa zakonzervovali na požadovaný čas. Prírodné črevá sa môžu údiť, aby získali chuť, alebo na konzervačné účely.

Čerstvá bravčová slanina sa uvarí a nakrája na rovnaké kocky a ručne sa zmieša s krvou, bravčovou kožou a bravčovým mäsom. Krvavnica obsahuje približne 35 % tukového tkaniva a asi 20 % chudého mäsa. Maximálny obsah tuku je 40 %.

„Oecher Puttes“ obsahuje minimálne 5 % mäsových bielkovín bez väzivových bielkovín, vďaka čomu spĺňa požiadavky usmernení na krvavnicu strednej kvality, ktoré stanovil Nemecký výbor pre potravinový kódex.

Surový výrobok „Oecher Puttes“ sa natlačí do prírodných čriev, napríklad do hovädzích tenkých čriev, bravčových čriev alebo bravčových slepých čriev, prípadne do sterilných obalov alebo sa naplní do sklenených pohárov či plechových konzerv.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby hotového výrobku určeného na predaj sa musia uskutočniť vo vymedzenej zemepisnej oblasti. Výroba výrobku, od testovania zložiek cez doručenie na miesto výroby až po finálny, zabalený výrobok, sa preto uskutočňuje v danej zemepisnej oblasti. Odstránenie pôvodného obalu (vybratie krvavníc z konzervy, nakrájanie krvavníc natlačených v črevách alebo prebalenie plátkov do vákuových fólií atď.) sa môže uskutočniť mimo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Mesto Aachen

5. Súvislosť so zemepisnou oblasťou

Špecifickosť zemepisnej oblasti

„Oecher Puttes“ je tradičný výrobok pochádzajúci z mesta Aachen. V meste Aachen sa v dôsledku jeho zemepisnej polohy – nachádza sa v kotline a je chránené mestskými hradbami – veľmi skoro vyvinula osobitá regionálna identita, vďaka ktorej sa odlišuje od svojho okolia. Od začiatku obdobia industrializácie približne pred 200 rokmi začalo mesto Aachen opäť zohrávať osobitnú úlohu. Oblasť na juh od mesta prešla rýchlou industrializáciou, zatiaľ čo úrodné regióny na severovýchode si zachovali zväčša poľnohospodársky charakter. Uprostred tohto stretu medzi industrializáciou a tradičným poľnohospodárstvom dodávala krvavnica „Oecher Puttes“ robotníkom v továrňach a baníkom počas ich namáhavej fyzickej práce výživu bohatú na bielkoviny a kalórie, a zároveň predstavovala udržateľné využitie jatočných zvierat, z ktorých sa zužitkovali aj jatočné produkty, napríklad krv. Tým sa podporil vznik remeselných prevádzok, v ktorých sa tradičné recepty a výrobné metódy obľúbené u zákazníkov odovzdávali z generácie na generáciu až do súčasnosti.

Špecifickosť výrobku

Táto žiadosť sa opiera o mimoriadnu povesť chráneného názvu. Táto povesť je spojená so zemepisným pôvodom výrobku „Oecher Puttes“ a typickými vlastnosťami tohto výrobku.

Krvavnica v podobe „Oecher Puttes“ je pevne zakorenená v jazykovej/nárečovej oblasti mesta Aachen. Názov „Oecher Puttes“ sa používa výlučne na označenie krvavnice vyrobenej v meste Aachen. Tento výrobok je obľúbenou súčasťou regionálnej kuchyne, napr. vyprážaný a podávaný s jablkami, zemiakmi a cibuľou. Takýto pokrm je v aachenskom nárečí známy ako „Hömmel än Eäd“ (nebo a zem). „Oecher Puttes“ sa však často podáva aj so zemiakovou kašou a kyslou kapustou („Kompes“) alebo ako občerstvenie na pikniku. Existuje aj silné prepojenie medzi aachenským karnevalom („Fastelovvend“) a „Oecher Puttes“, ktorý sa v kruhovej podobe nielen konzumuje, ale aj hádže počas sprievodu, a udeľuje ako vyznamenanie „Puttes-Orden“ (rád Puttes). Tento rád a slávnosť jeho udeľovania sú neoddeliteľnou súčasťou aachenského karnevalu „Fastelovvend“. Nositelia rádu prednesú vo svojom prejave po prevzatí ocenenia verš na oslavu „Oecher Puttes“. Dokonca aj básnik Johann Ferdinand Jansen (1758 – 1834), ktorý písal v miestnom nárečí, venoval výrobku svoju báseň z roku 1815 pod názvom „Der Püttes“, ktorú zakončil slovami: „Viem, že je to najlepší pokrm/pre bohatých aj chudobných,/poviem vám hrdo,/nič sa nevyrovná vyprážanému Puttes“. Popularita a postavenie „Oecher Puttes“ sa dá zmerať aj množstvom fráz, príbehov a básní písaných najmä v nárečí, v ktorých je tento výrobok spomenutý. Jednou z dobre známych fráz je „Fastelovvend een Oche – Ohne Puttes jeäht et net“ („Aachenský karneval nie je to pravé bez Puttes“). Zatiaľ čo „Oecher Puttes“ možno nájsť takmer na každom jedálnom lístku tradičných reštaurácií, ktoré sa nachádzajú najmä v aachenskom starom meste, aj v modernej kuchyni sa často experimentuje s pokrmami obsahujúcimi tento výrobok.

Výrobok sa vyznačuje osobitnými vlastnosťami. Za svoju mimoriadnu povesť vďačí čerstvej bravčovej slanine („Speck“), pretože práve jej čerstvosť zabraňuje neželanej oxidácii, ktorá môže viesť k potuchnutosti, ak sa krvavnica dlhší čas skladuje v kontakte s kyslíkom. Dokonca ani zamrazenie bravčovej slaniny bezprostredne pred výrobou krvavnice nedokáže účinne zabrániť oxidácii. Vysoké štandardy výrobcu týkajúce sa chuti a kvality preto možno dosiahnuť len použitím čerstvej bravčovej slaniny, ktorá tak zohráva zásadnú úlohu pri dosahovaní typickej chuti výrobku. Prítomnosť bravčovej slaniny takisto ovplyvňuje vzhľad krvavnice na reze. Pred zamiešaním sa bravčová slanina nakrájaná na kocky opatrne ohreje vo vývare, v ktorom sa varilo mäso, až kým nie je mierne priehľadná a pružná pri stlačení rukou. Varením týmto spôsobom sa zaistí, že na kocky nakrájaná bravčová slanina sa nezafarbí od krvi, takže jej biele kocky sa vynímajú v tmavej krvavnicovej zmesi a dodávajú „Oecher Puttes“ jeho charakteristický vzhľad na reze.

Predtým, ako sa krv zapracuje do zmesi mäsa a kože pomocou kutra, musí sa ohriať približne na 45 °C. Tým sa potlačí kovová pachuť krvi, čo je dôležité pre chuť „Oecher Puttes“. Zvýši sa tým aj pojivosť krvavnicovej zmesi po pridaní na kocky nakrájanej bravčovej slaniny.

Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou akosťou, povesťou alebo inou vlastnosťou výrobku (pre CHZO)

Osobitná súvislosť medzi výrobkom a oblasťou, v ktorej sa vyrába, je založená na mimoriadnej povesti, ktorá sa zasa odvodzuje od jeho pôvodu v meste Aachen a od odborných znalostí firiem, ktoré ho vyrábajú. Zručnosti a skúsenosti aachenského mäsiarskeho cechu a jeho členov prispeli k tomu, že mesto má stáročnú tradíciu výroby jemnej krvavnice. Toto výrobné know-how sa odovzdávalo a stále sa odovzdáva z generácie na generáciu, čím sa zachováva povesť výrobku „Oecher Puttes“. Remeselné prevádzky žiadateľa majú za sebou 200-ročnú tradíciu výroby „Oecher Puttes“.

Odkaz na uverejnenie špecifikácie výrobku

(článok 6 ods. 1 druhý pododsek tohto nariadenia)

ODKAZ: https://register.dpma.de/DPMAregister/geo/detail.pdfdownload/41117

(1) Ú. v. EÚ L 343, 14.12.2012, s. 1.